Su cantu de su pastore

I.
Tra tinnulos e sonos
De sas belveghes mias
Chi passan pasturende a passu a passu,
Eo vivo cuntentu,
E isculto sas dulches armonias
De calchi russignolu,
Chi che a mie solu
Vivit in custas puntas d’Ennargentu.
Sutta sos pedes mios,
Bido addes profundas, buscos mannos
E lughidos errios;
E subra me su chelu a cando lìmpidu
A cando tempestosu.
Gai passo sos menzus mios annos
Liberu e corazzosu.
In sas nottes d’istiu
Cando pasturighende
In sos oros sonoros de su riu
O in punta a su monte,
Ido ispuntare pura in s’orizzonte
S’eterna amiga luna,
Chi cun ragios d’amore s’adde bruna,
Sos buscos, sos pianos
Illuminat pensosa e vagabunda;
Eo mi frimo mudu
A mirare sos astros, sa campagna,
E senz’ischire un’unda
De piantu mi enid’e de cantos
A sa rustiga e bona anima mia,
E canto solu solu.
Cussas oras serenas de silenziu
Sutta sa maestade
De sa luna ch’illuminat sa terra,
Mi dan tantu consolu
Mi faghen cara custa libertade
Mi preparan su coro a noa gherra.

II.
Cando s’ierru riccu de niadas
Mi forzad’a lassare
S’amada mia patria, m’avvio
Cun su tazzu a denanti beulante,
E in sa serra canto
Su dolorosu cantu de s’addio
A sa patria, a mamma e a s’amante.
Giro in terras istranzas
Sonnende custos buscos de castanzas,
Custos tramuntos d’oro,
Cun s’ispina in su coro
De aer tantos affettos a lontanu;
Però pensende intantu
Chi sas belveghes mias noa lana
E latte pro beranu,
Mi preparan, paschinde in sa pranura56.
Cando magiu odorosu
Cun isplendidas dies
Bestid’e giuventude sa natura,
E s’iscazan sos nies
Chi de sos montes mios fini mantu,
Su tazzu coitosu
E grassu movo, e torro in s’adorada
Patria mia, e canto
Su cantu amigu a su coro… sa torrada!
Ite dulche a dogn’unu est su torrare
De sa patria in sinu
Pustis de unu longu tribulare!
Unu gosu divinu
Chi bene non si podet ispricare
Faghet s’anima forte,
E su coro si temperad’e càntada,
Beneighende sa sorte.
Cust’est sa vida mia chi terramo
Cuntentu in libertade;
Nen premiu pius mannu sonno o bramo
In pius d’esser pastore.
Amo sos montes mios
E vigilo sa sacra eredidade
Chi sos giaios mios m’han lassadu:
Sa vinditta, su tazzu cun s’amore.